2022. gada 21. janvārī

Artūram Dārzniekam uzvara Nāciju kausā Šveicē

Piektdien, 21. janvārī Sanktmoricas dabīgā ledus trasē norisinājās Nāciju kauss, kurā piedalījās arī trīs Latvijas izlases sportisti: Artūrs Dārznieks, Sigita Bērziņa un Kendija Aparjode, kura pēc savainojuma ir atgiezusies sacensību apritē.

Artūrs Dārznieks 23 vīriešu konkurencē, finišējot 1:05.391 minūtē, izcīnīja uzvaru. Otrajā vietā itālis Leons Felderers (Leon Felderer) [+0.016], bet trešais – amerikānis Kriss Mazdzers (Chris Mazdzer) [+0.205].

Sieviešu konkurencē ceturtā vieta, finišējot 54.760 sekundēs, Kendijai Aparjodei. Tūlīt aiz komandas biedrenes, piektajā vietā – Sigita Bērziņa [+0.361].

Nāciju kausa uzvarētāja – itāliete Verena Hofere (Verena Hofer) [54.419]. Otrā – mājiniece Natālija Māga (Natalie Maag) [+0.128]. Savukārt trešajā vietā amerikāniete Emīlija Svīnija (Emily Sweeney) [+0.150].

Pārējie Latvijas izlases sportisti ir izcīnījuši vietu stiprāko grupā pēc iegūtajiem punktiem pēdējos trijos Eberspächer pasaules kausa posmos. Stiprāko grupa – 12 sievietes, 15 vīrieši un 12 divvietīgās ekipāžas.

Sestdien, 22. janvārī šīs sezonas noslēdzošais Eberspächer pasaules kausa posms, kas reizē būs arī 53. FIL Eiropas čempionāts, iesāksies ar divvietīgo ekipāžu un vīriešu sacensībām.

Pēc šīs sezonas noslēdzošā Nāciju kausa tika apbalvoti arī Nāciju kausa kopvērtējuma uzvarētēji. Starp tiem arī Artūrs Dārznieks, kurš Nāciju kausa kopvērtējumā ar 476 punktiem izcīnīja otro vietu. Savukārt Rikam Kristenam Rozītim 432 punkti un ceturtā vieta.

Nāciju kausu dāmu konkurences kopvērtējumā 353 punkti un piektā vieta Sigitai Bērziņai. Savukārt Elīna Ieva Vītola ar 302 punktiem astotajā vietā.

Pēc Eberspächer pasaules kausa posma Sanktmoricā tiks noskaidroti un apbalvoti kristāla globusa ieguvēji.

Pasaules kausa kopvērtējumā, ieskaitot BMW Sprinta pasaules kausus, Andris un Juris Šici ar 828 punktiem ir pirmajā vietā. Otrajā un trešajā vietā Vācijas dueti, attiecīgi, Tonijs Eggerts/Saša Benekens (Toni Eggert/Sasha Benecken), kuriem 791 punkts, un Tobiass Vendls/Tobiass Arlts (Tobias Wendl/Tobias Arlt) ar 711 punktiem.

Savukārt Mārtiņam Botam/Robertam Plūmem 449 punkti un devītā vieta.

Sieviešu konkurencē Elīzai Tīrumai 519 punkti un piektā vieta. Kendijai Aparjodei, izlaižot piecas sacensības, ar izcīnītiem 303 punktiem – 12. vieta. Elīnai Ievai Vītolai 220 punkti un 18. vieta. Sigitai Bērziņai ar 163 punktiem 24. vieta. Savukārt Ullai Zirnei 91 punkts un 29. vieta.

Vīriešu konkurencē labākais no latviešiem pasaules kausu kopvērtējumā, ieskaitot BMW Sprinta pasaules kausus, Kristers Aparjods, kuram 606 punkti un ceturtā pozīcija. Desmitajā vietā ar 418 punktiem – Gints Bērziņš. Rikam Kristenam Rozītim 206 punkti un 19. vieta. Savukārt Artūram Dārzniekam ar 189 punktiem 20. vieta.

Pēc astoņiem Eberspächer pasaules kausa posmiem ar 451 punktu ceturto vietu Kristers Aparjods dala ar vācieti Maksu Langenhanu (Max Langenhan). Gintam Bērziņam 11. vieta. Artūrs Dārznieks 18. pozīcijā, bet Rikam Kristenam Rozītim 19. vieta.

Elīzai Tīrumai 385 punkti un piektā vieta. Kendija Aparjode ar 243 punktiem 11. vietā. Elīna Ieva Vītola dala 17. vietu ar šveicieti Natāliju Māgu (Natalie Maag). Sigitai Bērzņai 23. pozīcija. Savukārt Ulla Zirne 41. vietā.

Divvietīgo ekipāžu konkurencē Andrim un Jurim Šiciem otrā pozīcija, līderiem Tonijam Egertam/Sašam Benekenam (Toni Eggert/Sasha Benecken) piekāpjoties par 17 punktiem. Savukārt Mārtiņam Botam/Robertam Plūmem 348 punkti un septītā vieta.

Komandu stafetē pēc Jaņcinas, Soču, Altenbergas, Vinterbergas un Oberhofas sacesnībām Latvijas komandai 315 punkti un trešā vieta.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Sestdiena, 22. janvāris

09.40 Pirmais brauciens – Divvietīgās ekipāžas

11.05 Otrais brauciens – Divvietīgās ekipāžas

12.45 Pirmais brauciens – Vīrieši

14.28 Otrais brauciens – Vīrieši

Svētdiena, 23. janvāris

10.40 Pirmais brauciens – Sievietes

12.10 Otrais brauciens – Sievietes

14.00 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456